**OLARI-SEURA RY 3.4.2019**

**KANNANOTTO SUORAN BUSSILINJAN PALAUTTAMISEKSI OLARISTA OTANIEMEN JA MEILAHDEN KAUTTA PASILAAN.**

Olari-Seura ry:n kevätkokouksessa 3.4.2019 käsiteltiin joukkoliikenteen toimivuutta metroliikenteen aloittamisen jälkeen.

Matka-ajat Olarista Helsinkiin ovat kasvaneet riippuen lähtöpaikasta ja matkakohteesta. Matinkylän ja Niittykummun metroasemat ja varsinkin metrojunat ovat aamuisin täysiä ja ruuhkaisia. Metron käyttöönotto onkin laskenut asukkaiden asiakastyytyväisyyttä joukkoliikenteeseen. HSL:n viime keväänä tekemä oma tutkimus vahvistaa tämän. Tyytyväisten asiakkaiden osuus laski 7 prosentilla. Erityisen suuri tyytyväisyyden lasku oli metroliikenteessä, jossa 75 prosenttia oli tyytyväisiä aikaisemman luvun ollessa jopa 91 %.

Poikittaisliikenteen matka-ajat ovat Olarista mm. Meilahden sairaaloihin ja Pasiloihin merkittävästi kasvaneet. Syynä tähän on suorien bussilinjojen 195 ja 505 lakkauttaminen. Käytännön matka-aika joukkoliikenteellä Olarista Meilahden sairaalaan on 50 – 60 minuuttia. Tämä haittaa erityisesti senioriväestöä, liikuntavammaisia sekä niitä, joiden on säännöllisesti käytävä Meilahden sairaaloissa.

Olari-Seura ry haluaa edistää joukkoliikennettä. Laskeva asiakastyytyväisyys ei kuitenkaan tue tätä tavoitetta. Ongelmien tunnistaminen ja pienetkin parannukset – vaikka ne eivät olisikaan tehokkuuden kannalta optimaalisia – lisäävät asiakastyytyväisyyttä ja edistävät joukkoliikenteen käyttöä.

Olari-Seura ry vetoaakin HSL:ään ja Espoon kaupunkiin, että aikaisempi bussilinjan 195 korvaava suora yhteys Meilahteen ja Pasiloihin palautettaisiin. Tämä voisi tapahtua esimerkiksi jatkamalla linja 125 Latokaskesta Olarin kautta Pasilaan.

Olari-Seura ry

Kevätkokous